আদালত অবমাননার মামলায় ইডি অফিসারকে তলব

কলকাতা: মাদ্রাজ হাইকোর্টের (Madras High Court) নির্দেশকে চ্যালেঞ্জ করে এনফোর্সমেন্ট ডিরেক্টরেট-ইডি (Enforcement Directorate) সুপ্রিম কোর্টে (Supreme Court) গেলেও বড় ধাক্কা খেল। মাদ্রাজ হাইকোর্টের অবমাননা নোটিসের বিরুদ্ধে ইডির আবেদন খারিজ করে দিল দেশের সর্বোচ্চ আদালত।

ঘটনার সূত্রপাত, হাইকোর্টের স্থগিতাদেশ থাকা সত্ত্বেও ইডি তদন্ত চালিয়ে যাচ্ছে । এই অভিযোগে এক ইডি অফিসারের বিরুদ্ধে অবমাননার মামলা দায়ের হয়। সেই মামলায় মাদ্রাজ হাইকোর্ট নোটিস জারি করার পরই ওই আদেশ বাতিলের আর্জি নিয়ে সুপ্রিম কোর্টের দ্বারস্থ হয় ইডি (ED)।

আরও পড়ুন: পুণেতে চাঞ্চল্যকর ঘটনা! গ্রেফতার বাবা-ছেলে

বুধবার বিচারপতি জে.কে মহেশ্বরী এবং বিচারপতি বিজয় বিষ্ণোইয়ের বেঞ্চ জানিয়ে দেয়, অবমাননার মামলা যখন মাদ্রাজ হাইকোর্টে বিচারাধীন, তখন সুপ্রিম কোর্ট হস্তক্ষেপ করতে ইচ্ছুক নয়। ইডিকে তাদের বক্তব্য মাদ্রাজ হাইকোর্টের কাছেই পেশ করতে হবে। ফলে ইডির আবেদন খারিজ করা হল। শীর্ষ আদালতের এই নির্দেশের ফলে অবমাননার মামলায় সংশ্লিষ্ট ইডি অফিসারকে এখন হাইকোর্টের তলবের মুখোমুখি হতে হবে। মামলা নিয়ে আগামী দিনগুলোতে আদালতে কী অগ্রগতি হয় তার দিকেই এখন নজর আইনমহলে।